Salamiestis
Salamiestis – miestelis Kupiškio rajono savivaldybėje, 12 km į šiaurės vakarus nuo Kupiškio, į pietryčius nuo Vabalninko, parapijos centras. Seniūnaitijos centras. Praeina keliai  2408  Salamiestis–Alizava–Kupreliškis–Galintiškis  ir  1309  Vabalninkas–Salamiestis–Kupiškis . Stovi Salamiesčio Šv. Antano Paduviečio bažnyčia (nuo 1820 m.), medinė Salamiesčio evangelikų reformatų bažnyčia (nuo 1830 m.), išlikęs Salamiesčio dvaras, yra Salamiesčio pagrindinė mokykla, biblioteka, paštas (LT-40040). Netoliese teka Pyvesa. Išliko dvaro sodybos fragmentai: XIX a. 3 deš. klasicizmo stiliaus rūmai, kumetynas, malūnininko tvartas, vėjo malūnas, magazinas. Salamiesčio dvaro sodybos fragmentai 1992 m. įtraukti į Kultūros vertybių registrą. Iš ansamblio pastatų išsiskyrė neišlikęs grūdų sandėlis (vietinių vadinamas „magazinu“) ir XIX a. viduryje iš akmenų sumūrytas vėjo malūnas. Salamiestyje veikia Kupiškio kultūros centro padalinys. Kolektyvai – Kapela „Dvaras“, Kantri muzikos grupė „Lyja“, Pop grupė „Saulės skrybėlė“, Grupė „Muzika Tau“. Salamiesčio padalinio tradiciniai renginiai: Respublikinė kapelų šventė „Atkelkim svečiams vartelius“, Kraštiečių suėjimas per Šv. Antano atlaidus (pirmoji pradalgė, gėlių kompozicijos, Antanų šventinimas, vasaros koncertas).